Dôvodová správa

A. Všeobecná časť

Predkladaný návrh zákona, ktorým sa mení a dopĺňa zákon č. 142/2000 Z. z. o metrológii a o zmene a doplnení niektorých zákonov v znení neskorších predpisov a o zmene a doplnení niektorých zákonov sa predkladá na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2009.
Návrh zákona vychádza z požiadaviek aplikačnej praxe a jeho cieľom je upraviť  v praxi nejednoznačné a obťažne vykonateľné ustanovenia, ktoré musia dodržiavať jednotlivé subjekty pôsobiace v oblasti metrológie na území Slovenskej republiky. Uvedený návrh zákona v plnej miere akceptuje požiadavky vyplývajúce z medzinárodných aj európskych dokumentov, ktoré sú kladené na meradlá, metrologické výkony, spotrebiteľsky balené výrobky a na metrológiu ako takú. 
Význam navrhovanej novely zákona treba zároveň vidieť v tom, že novelou zákona sa dosiahne vyšší stupeň zosúladenia s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. 
Medzi hlavné okruhy tém, upravovaných návrhom zákona, patria:
a)    spresnenie a doplnenie používaných zákonných pojmov –  dopĺňa sa na objasnenie pojem osobitná zabezpečovacia značka opravára, upravujú sa definície pojmov ostatné etalóny, ostatné  referenčné materiály, merania súvisiace s platbami, vymedzenie určených meradiel uvedených na trh, vymedzenie meradiel považovaných za meradlá schváleného typu,
b)  overovanie určených meradiel – umožňuje sa využitie skúšok vykonaných zahraničným subjektom, spresnenie spôsobu počítania času platnosti overenia, spresnenie času na používanie určených meradiel od opravy do overenia, možnosť predĺženia času platnosti overenia určených meradiel, spresnenie požiadaviek na meradlo v používaní, spresnenie spôsobu evidencie určených meradiel, 
c)   spotrebiteľsky balené výrobky – spresnenie požiadaviek na menovitú hmotnosť alebo menovitú hmotnosť v celej oblasti spotrebiteľsky balených výrobkov,
d)  autorizácia - spresnenie požiadavky na uzavretie poistenia, doplnenie zamietnutia žiadosti o autorizáciu, spresnenie dôvodov na zrušenie vydanej autorizácie, vymedzenie určených meradiel, na ktorých overovanie sa neudeľuje autorizácia, doplnenie oprávnenia Úradu pre normalizáciu, metrológiu a skúšobníctvo Slovenskej republiky kontrolovať ním autorizované osoby,
e)    registrácia - spresnenie postupu pri prihlasovaní na registráciu, spresnenie podmienok na zmenu, zrušenie a zánik registrácie, rozhodnutie o udelení osobitnej zabezpečovacej značky opravára registrovaným osobám,
f)  Slovenský metrologický inšpektorát – zmena rozsahu jeho pôsobnosti: rozšírenie o metrologický dozor nad spotrebiteľským balením vo všeobecnosti, teda nielen nad spotrebiteľským balením označeným značkou „e“ vrátane možnosti vykonávať  kontroly v ľubovoľnej etape uvádzania výrobku na trh, upravená výška pokút za porušenia zákona a upresnenie alebo doplnenie skutkových podstát,
g)   vzťah k zahraničiu – spresnenie postupov pri schvaľovaní typu a uznávaní prvotného overenia vykonaného v zahraničí vo vzťahu k členským štátom Európskej únie, Európskeho hospodárskeho priestoru alebo iného štátu, ktorý má s Európskou úniou uzavretú medzinárodnú zmluvu a to najmä v prípade druhov meradiel, ktoré sa uvádzajú na trh podľa osobitného predpisu.
Súčasťou návrhu zákona je aj návrh novelizácie zákona č. 455/1991 Zb. o živnostenskom podnikaní (živnostenský zákon) v znení neskorších predpisov a zákona č. 145/1995 Z. z. o správnych poplatkoch v znení neskorších predpisov.
Návrh zákona predpokladá novelizáciu vykonávacích predpisov, kde budú bližšie upravené podrobnosti  ustanovené zákonom alebo budú zmenené ustanovenia v súlade so zmenami navrhovanými v návrhu zákona.
Návrh zákona je v súlade s Ústavou Slovenskej republiky, ústavnými zákonmi, ostatnými zákonmi a medzinárodnými zmluvami a inými dokumentmi, ktorými je Slovenská republika viazaná, ako aj s právom Európskych spoločenstiev a Európskej únie. Návrhom zákona sa netransponuje žiadna  nová smernica Európskych spoločenstiev. Zlučiteľnosť smerníc Európskych spoločenstiev transponovaných v zákone č. 142/2000 Z. z. o metrológii a o zmene a doplnení niektorých zákonov v znení neskorších predpisov s dotknutými ustanoveniami návrhu zákona, ktoré ich transponujú, je deklarovaná v tabuľkách zhody.
Predkladaný návrh zákona nepredstavuje dopad na verejné financie, na podnikateľské prostredie, na obyvateľstvo, hospodárenie podnikateľskej sféry a iných právnických osôb, na životné prostredie, na zamestnanosť a na informatizáciu spoločnosti. 
Návrh zákona bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predloženého materiálu.
Návrh zákona bol prerokovaný v Legislatívnej rade vlády Slovenskej republiky a pripomienky uplatnené v rámci jej rokovania sú zapracované v preloženom materiáli.
Návrh zákona bol prerokovaný aj v Hospodárskej a sociálnej rade Slovenskej republiky, pričom v rámci jej rokovania neboli k návrhu vznesené žiadne pripomienky.
Návrh zákona sa predkladá na rokovanie vlády Slovenskej republiky bez rozporov.